**A Várnegyed „fénye”, a német templom**

A Zólyomi-medencében, az Alacsony-Tátra lábánál fekvő Besztercebánya (Banská Bystrica) Közép-Szlovákia történelmi és gazdasági szempontból kiemelkedő fontosságú műemlékvárosa. Gyönyörűen felújított főterének északi részéhez kapcsolódik a Várnegyed, melynek kiemelkedő látnivalója a gótikus Mária-templom.  A korábban német templomként is ismeretes épület több átépítést megért, Lőcsei Pál mester gazdagon díszített gótikus szárnyasoltáráról, kápolnáiról nevezetes.

### **A templom látogatása**

A **Besztercebánya** várnegyedében magasló, szabadon álló, teljesen körüljárható **Mária-templom** impozáns környezetben fogadja az ide látogatókat. Külső falán a XV. századból származó, mozgalmas, gyönyörű, **késő gótikus** stílusú **szoborcsoportot** láthatunk, mely Krisztust ábrázolja az Olajfák hegyén.

A templomba betérve a magával ragadó barokk stílusú **főoltár** Szűz Mária mennybemenetelét ábrázolja, a **Szentháromságot** illusztráló festményei Johann Lukas Kracker keze munkáját dicsérik. A templom legértékesebb emléke a bal oldali mellékkápolnában, a **Szent Borbála gótikus kápolnában** látható**.** A **Szent Borbála-oltár** a híres **Lőcsei Pál** munkája (1509), közepén Mária a kis Jézussal, balra Szent Jeromos, jobbra pedig Szent Borbála. Az oltár szárnyait szenteket ábrázoló domborművek díszítik. Az oltár alsó részén, a predellán **Jézust** láthatjuk a tizennégy ún. segítő szenttel, és érdemes egy pillantást vetnünk az oltár előtti szép bronz **keresztelőmedencére** is.

A **Szent Katalin-kápolnát** ívelt bordázatú **hálóboltozat** fedi, a bejárat felett pedig nagyon szép a középkori, Szent Flóriánt és Szent Kristófot ábrázoló **freskó**, valamint a **Mária Magdolnát** ábrázoló **triptichon**.

#### **Nyitva tartás**

A Mária-templom csak misék idején látogatható, általában 12 és 16.30 órakor van mise, hétvégén csak délután.

Mátyás-ház: okt-ápr: K-P 09.00-17.00, Szo-V 13.00-17.00,

<http://ssmuzeum.sk/>